Аиҩызара шьаҭас иаҵоу абзиабароуп. Иегова шаҟа еиҳаны деилукаауа аҟара, убри аҟара еиҳагьы уи бзиа дубалоит. Анцәа иахь иумоу абзиабара шаҟа иеизҳауа аҟара, убри аҟарагьы иеизҳалоит уи имаҵ ауразы угәаҳәара. Ари Иисус Христос иҵаҩы уакәны аҟалара угәазыҟанаҵоит (Маҭфеи 28:19). Гәырӷьара згым Иегова Ишаҳаҭцәа рҭаацәара уҽадукылар, усҟан наӡаӡа уалагәырӷьалоит Анцәеи уареи шәеиҩызара. Убри аҟнытә иҟауҵарц иухәҭоузеи?
Уара Анцәа бзиа дшубо ааурԥшлароуп, уи изакәанқәа урықәныҟәо. «Анцәа иахь абзиабара аарԥшышьас иҟоу убриоуп, уи иԥҟарақәа ҳрықәныҟәалароуп, иԥҟарақәагьы ауадаҩ ҳаларҵарым» (1 Иоанн 5:3).
Иеилукаауа ухы иархәала. Иисус иеиҭеиҳәеит ҳара ҳзы аҿырԥшы бзиа злоу ҭоурыхк. Ауаҩ ҟәыш иҩны ацаҟьа иқәиргылеит. Ихшыҩдоу ауаҩы иакәзар, иҩны аԥслымӡ илаиргылеит. Амш бааԥсы аныҟала, ацаҟьа иқәыргылаз аҩны камҳаит. Аԥслымӡ иларгылаз аҩны акәзар, икаҳаит, иагьеилаҳаит. Иисус иҳәеит, иара идирҵо иазыӡырҩуа, иагьықәныҟәо, зыҩны ацаҟьа иқәзыргылаз ауаҩ ҟәыш ишиҩызцәоу. Аха уи идирҵо иазыӡырҩуаны, арахь иқәныҟәарц зҭахым, зыҩны аԥслымӡ илазыргылаз ихшыҩдоу ауаҩы идукылар ауеит. Абарҭ аҩыџьа рахьтә узеиԥшхарц уҭахыдаз уара? (Маҭфеи 7:24—27).
Аҽазкра. Ари иаанаго убриоуп: уара Иегова уаниҳәо, угәы аартны иоуҳәоит, наӡаӡа уи игәаԥхара наугӡаларц уҽшазукыз. Анцәа игәаԥхара ахьынаугӡо иаанарԥшлоит, уара Иисус Христос иҵаҩы шуакәу (Маҭфеи 11:29).
Аӡӡаахра. «Аӡы уҽӡаах, угәнаҳарақәагьы ухых, уи ихьӡ ҳәаны» (Аусқәа 22:16).
Гәык-ԥсыкала Анцәа имаҵ ула. «Иааҟашәҵо зегьы гәык-ԥсыкала иҟашәҵала, ауаа рзы еиԥш акәымкәа, Иегова изы» (Колоссаа рахь 3:23).